
Forord

Gnisten for å studere de lange linjene og de de store spørsmålene i verdenshistorien ble tent tidlig på 1970-tallet. Situasjonen var som følger: Jeg var invitert til å delta i mine foreldres årlige juleselskap der de hadde invitert sine nærmeste «øvre-middelklasse-venner». Jeg hadde nettopp lest Erik Dammanns bok Fremtiden i våre hender – som hadde gjort stort inntrykk på et mottakelig tenåringssinn. Jeg hadde spesielt merket meg Dammanns forklaring på årsakene til de økonomiske ulikhetene i verden. Kort fortalt: Vi var blitt rike fordi europeerne hadde bedrevet slavehandel og kolonialisme, mens afrikanerne var fattige fordi europeerne hadde kvalt den økonomiske veksten langs Afrika-kysten. Utbyttingen hadde skapt rikdom i vår del av verden, og fattigdom i sør. Det var to sider av samme mynt.

Dette satt jeg og tenkte på i stillhet mens resten av selskapet spiste, drakk og fylte stua med latter og vennlige ord. Det slo meg at gjestene kanskje ikke visste hvorfor de hadde det godt materielt. Jeg ba om ordet, og lurte på om jeg kunne si noen ord om årsakene til vår rikdom. Jo da. Selvfølgelig. De lyttet velvillig mens jeg la ut om vår egen kulturs grådighet og utbytting av andre verdensdeler. Etter en stund ble jeg avbrutt av en hyggelig bedriftsleder fra Vennesla som mente han hadde hørt at mennesker i kalde strøk måtte spare og være nøysomme for å overleve vintrene. «Kan det ha noe med saken å gjøre?» spurte han høflig, undrende og forsiktig. Jeg skjønte at jeg hadde en «fiende» rundt bordet, og brukte de neste 20 minuttene på å gi en utdypende forelesning om imperialisme og slavehandel. Jeg husker ennå at jeg fulgte den stakkars disponenten på sokkelesten ut i snøen for å gi han mitt siste verbale dolkestøt. Gjennomsvett avsluttet jeg kvelden i dusjen. Ingen sa det hadde vært et hyggelig juleselskap.

Denne opplevelsen lå latent da jeg begynte å studere historie. Jeg ønsket å finne ut hvor Dammann hadde sine teorier fra, og i hvilken grad de var riktige. Jeg ville fordype meg i det jeg oppfattet som et av de viktigste spørsmålene for å forstå den verden jeg levde i: Hvorfor er noen land rike, mens andre er fattige?

Takket være en velvillig professor i Bergen fikk jeg lov til å skrive en historiografisk hovedoppgave i historie – i dag masteroppgave – der jeg fordypet meg i en rekke bøker som søkte forklaringer på hvorfor kapitalismen og industrisamfunnet fikk sitt første gjennomslag i den vestlige kulturkrets. Når jeg skriver «velvillig», er det fordi historikere flest arbeider med primærkilder – det vil si originale dokumenter som dagbøker, offentlig statistikk, utredninger, lover og brev. På 1980-tallet var det få studenter som fikk lov til å skrive hovedoppgave om andre historikeres teorier uten å lese primærkilder.

Da jeg ble ansatt i akademia i 1983, fikk jeg i oppgave å utarbeide forelesninger og emner i globalhistorie. Det har siden vært min arbeidsoppgave i mer enn 40 år. Etter hvert som årene gikk, begynte jeg å studere andre store globalhistoriske spørsmål enn de som var knyttet til rikdommens og fattigdommens årsaker. Det er disse store spørsmålene denne boken handler om.

Jeg har tidligere skrevet flere lærebøker i den globalhistoriske tradisjonen.1 Det har vært lærebøker for den videregående skole og innføringsbøker for studenter om miljøhistorie og globalisering. Både produksjon av lærebøker og møter med studenter i over 40 år har vært med på å prege denne boken. Kontakten med studentene har vært spesielt givende. De har vist entusiastisk støtte for globalhistorie, og de har gitt nyttig faglig motstand. Takk også til familie og kolleger som har tatt seg bryet med å komme med faglige innspill, og som har kommentert hele eller deler av manus. En spesiell takk til redaktør Knut Bergem i Cappelen Damm Akademisk for veiledning og støtte, og til Natasja Harung for effektivt arbeid med tekst, figurer, kart og bilder.

Andreas Aase

Kristiansand, 1.6.2025.


1  Se litteraturlisten.











Innledning

Singapore regnes som et av verdens rikeste land. Hvorfor noen land er rike mens andre er fattige, er et av de store spørsmålene vi stiller i denne boken.



Hva er globalhistorie?

Fram til 1960-tallet handlet lærebøker i verdenshistorie i vår del av verden om det som ble kalt vestlig sivilisasjon. Undervisningen og bøkene begynte gjerne i Mesopotamia og Egypt, der de første stater og skriftsystemer oppstod. Deretter flyttet man oppmerksomheten til antikkens Hellas og Romerriket, før en krysset Alpene til Nordvest-Europa til den franske revolusjon og den industrielle revolusjon – for til slutt å krysse Atlanterhavet og ende i USA.

På 1960-tallet ble denne måten å nærme seg verdenshistorie på utfordret av en ny generasjon historikere i USA. De to mest kjente var William H. McNeill (1917–2016) og Leften S. Stavrianos (1913–2004). De ønsket å vise studentene at verden var større enn den «vestlige sivilisasjonen», og mer enn summen av enkeltnasjoners historie. Målet var å vise at kulturene i Asia, Afrika og Latin-Amerika alle hadde en rik historie. Frigjøringen av tidligere kolonier i Afrika og Asia etter andre verdenskrig forsterket interessen for globale perspektiver. McNeill brukte begrepet verdenshistorie på denne nye interessen for hele verdens historie. Stavrianos brukte globalhistorie. For meg er det synonyme begreper. Mer konkret: Både verdenshistorie og globalhistorie handler om:2


	Å studere de store endringene som har skjedd i løpet av menneskenes tidsalder. I denne boken er jeg spesielt opptatt av å studere de store vendepunktene i verdenshistorien, som jordbruksrevolusjonen og den industrielle revolusjon.


	Å sammenligne ulike samfunn i tid og rom for å finne likheter og forskjeller, for i neste omgang å forklare ulike utviklingsveier, for eksempel hvorfor noen land er rike, mens andre er fattige.


	Å undersøke hvordan og hvorfor samfunn har hatt kontakt med hverandre gjennom handel og migrasjon.






Mikrohistorie og makrohistorie

Forestill deg at du står på månen og ser ned på jorda. Og forestill deg videre at du kan sitte der i 300 000 år – og studere hele menneskehetens historie. Det er perspektivet jeg inntar i denne boken – fra månen – ikke fra Kristiansand, London eller Beijing. «Det er ikke nasjonalstaten, men vår felles klode som er den grunnleggende analyseenheten».3 Når det gjelder tidsavgrensning, trekkes det noen linjer fra de første sankere og jegere som levde for tusenvis av år siden, men hovedfokus vil være på perioden etter jordbruket oppstod for om lag 12 000 år siden, og spesielt etter at jordbruket ble så produktivt at det kunne bidra til å danne stater for 5500 år siden.

Mange vil være skeptiske til graden av generaliseringer i denne boken. Historikere og samfunnsforskere som har spesialisert seg på en region, en stamme eller et land i en gitt tidsepoke, vil kunne protestere og med full rett si at det som står i boken, ikke stemmer med deres funn. Det er naturlig at man mister viktige nyanser når det geografiske rommet blir stort og tidsperspektivene lange. Det er imidlertid slik at man ser verden annerledes når man løfter perspektivet og studerer «det store bildet». Noen historikere «zoomer inn» og spesialiserer seg på lokalhistorie eller nasjonal historie, mens andre «zoomer ut» og er mest opptatt av sammenligninger, vendepunkter og kontakt mellom kulturer, slik jeg er i denne boken. Når man fra verdensrommet ser et fjell-landskap, vil en spesialist på regionen fort kunne innvende at her finnes også sletter. Men sett ovenfra er det fortsatt et fjell-landskap.4

Den norske samfunnsforskeren Johan Galtung (1930–2024) har illustrert forskjellen mellom mikro- og makrohistorie med å tenke seg to ulike måter å studere trafikk i en by på. Det første alternativet er å stille seg på et gatehjørne og fra sin plass på fortauet observere trafikkbildet på nært hold. Den andre måten er å oppholde seg en dag i et helikopter over en by. Da vil man få oversikt over hvordan trafikken flyter til forskjellige tider på døgnet, ved hvilke kryss det har en tendens til å oppstå køer, og hvor hovedstrømmen av biler kommer fra. At disse perspektivene ikke står i et konkurranseforhold til hverandre, men gjensidig beriker hverandre, syntes trivielt, ifølge Galtung.5

Det er min overbevisning at «måneperspektivet» eller «helikopterperspektivet» gir interessante innsikter om menneskenes vei gjennom historien. Vi trenger å se skogen for bare trær. Så er det en selvfølge at de funn man gjør når man generaliserer, studerer de lange linjene og prøver å svare på de store spørsmålene, alltid må prøves mot og justeres mot historiske mikrostudier. Men det er umulig å se de lange linjene dersom man må forholde seg til alle detaljene – eller studere alle trærne, for å bruke metaforen over.

Når du skal studere historie, er det ett spørsmål du alltid bør ha i mente: Hvor sikker er den kunnskapen som presenteres? Spørsmålet er spesielt påtrengende når du skal dykke ned i den eldste historien – før vi fikk skriftlige kilder. Her er noen tanker om dette:


	Arkeologer, genetikere, geologer og antropologer har skaffet til veie mye sikker kunnskap om de tidligste menneskesamfunn. De vet for eksempel at mennesker for tusenvis av år siden begravde sine døde, lagde redskaper og krukker, og dekorerte huler med kunst. Forskningen gir oss stadig flere svar etter som nye bosteder med smykker, våpen og matrester blir gravd fram.


	Allikevel er det slik at vår kunnskap om den tidligste historien er mangelfull. Kildematerialet blir tynnere og tynnere jo lenger tilbake i historien vi går. Det er vanskelig å vite hva de første menneskene tenkte om døden, religionen og maleriene de malte. Og du skal være skeptisk hvis en historiker påstår at hen vet hvor mange mennesker som levde på jorda for 10 000 år siden.


	Denne kombinasjonen av sikker og usikker kunnskap gir en utfordring når man skal skrive om lange linjer og store spørsmål i historien. Du skal derfor være klar over at jeg har gjort mange valg – som er basert på valg andre historikere har gjort, historikere jeg stoler på. Men historikere er uenige. Det betyr at en bok med samme perspektiver som denne vil kunne se helt annerledes ut med en annen forfatter. Det betyr også at hvis denne boken skal revideres om tjue år, vil den måtte se annerledes ut fordi ny kunnskap er kommet til, og fordi noe av innholdet er feil. Dette gjelder spesielt for den eldste historien, men også generelt.






De syv store spørsmålene

Det er et ambisiøst prosjekt å skrive en globalhistorie på ca. 300 sider. Tidslinjen er lang, og man skal hente eksempler fra menneskenes historie over hele kloden. Lærebøker i globalhistorie gir ofte en kronologisk oversikt fra de første menneskene og fram til i dag. Slike framstillinger kan lett bli overlesset med faktakunnskap om enkeltpersoner, stedsnavn og årstall som er vanskelig å huske. Jeg har valgt en annen strategi. Jeg stiller syv spørsmål som det gir mening å studere på tvers av samfunn – fra et måneperspektiv. Spørsmålene har det til felles at de kaster lys over hele menneskehetens historie, fra de første sankere og jegere som levde for tusenvis av år siden, og fram mot den verden vi lever i i dag.

Det sier seg selv at man må foreta noen brutale valg i en kort introduksjonsbok. Mange vil savne mer stoff om for eksempel de store verdensreligionene, verdenskrigene og demokratiutvikling. Dette er stoff som blir behørig behandlet i andre lærebøker. Det er et generelt trekk ved kortfattede globalhistoriske oversiktsverker at nyere historie blir nedprioritert til fordel for eldre historie. Slik er det også i denne boken. Håpet er allikevel at teksten vil skape nysgjerrighet og inspirere deg til å søke ny og mer detaljert kunnskap om historiens utviklingslinjer.

I denne oversikten over bokens hovedstruktur ser du de syv spørsmålene jeg har valgt:









	Hovedtema

	De syv spørsmålene

	Kapittel






	Økonomi

	Hvordan har menneskene skaffet seg mat?

	Kapittel 2 Bøndenes verden




	Politikk

	Hvordan har menneskene organisert seg politisk?

	Kapittel 3 En politisk verden




	Natur

	Hvordan har naturen og menneskenes gjensidig påvirket hverandre?

	Kapittel 4 Naturens verden




	Demografi

	Hvordan har antall mennesker endret seg gjennom historien?

	Kapittel 5 En demografisk verden




	Kultur

	Hvordan har trosformer og vitenskap endret seg gjennom historien?

	Kapittel 6 En kulturell verden




	Kontakt mellom samfunn

	Hvordan har samfunn blitt knyttet sammen gjennom historien?

	Kapittel 7 En globalisert verden




	Økonomi

	Hvorfor er noen land rike, mens andre er fattige?

	Kapittel 8 En delt verden






Mens kapitlene 2–7 følger utviklingen fra de første sankere og jegere og fram til i dag, er kapittel 8 et dypdykk i en problemstilling som først og fremst er aktuell for de siste fem hundre årene av verdenshistorien. Kapittel 1 leder oss fra «Big Bang» til de første mennesker, mens kapittel 9 oppsummerer samfunnstypene du møter i boken.

Boken er altså disponert tematisk. En fabel som har blitt fortalt muntlig i tidlige asiatiske samfunn, kan tjene som eksempel på de utfordringene en tematisk tilnærming gir.6 En gruppe blinde menn får berøre ulike deler av en elefant for å forstå hva slags dyr det er. Førstemann tar på elefantens side og mener det må være en mur (statsviteren). Nummer to undersøker dyrets hale og mener det er en tykk børste (økonomen). Tredjemann tar på et ben og sier: «Elefanten er en søyle» (miljøhistorikeren). Fjerdemann rører ved elefantens øre og gir beskjed om at det er et blad (filosofen). Femtemann lar hendene gli over snabelen og konkluderer med at det er en slange (demografen). Fortellingen illustrerer farene med en tematisk tilnærming. En mister fort oversikt over helheten, og en får ikke fram hvordan de ulike spørsmålene og temaene henger sammen og påvirker hverandre.

Som en hjelp for tanken kan vi bruke en modell som viser samspillet mellom temaene. Modellen består av fem faktorer: natur, befolkning, politikk, kultur og økonomi. Tanken er at dette er forhold som alltid må med når en skal forstå et sosialt system – om det er en bystat i antikken, en nasjon eller en verdensdel (interne forhold). I tillegg er det slik at alle samfunn påvirkes av kontakt med omverdenen (eksterne forhold).


	Økonomi handler om hvordan varer og tjenester skaffes til veie, produseres (f.eks. ved hjelp av energi og teknologi), fordeles og konsumeres.


	Politikk dreier seg om fordeling av byrder og goder, makt og samfunnsorganisering.


	Med kultur mener vi i denne boken kunnskaper (utdanning og vitenskap) og verdier (religion og ideologi).


	Med befolkning tenker vi på antall mennesker, alder, kjønn, fødsel og død.


	I naturen finner mennesker ulikt jordsmonn, vann, klima, mineraler, dyr og planter – og høye fjell, ørkener og isbreer.





[image: Figuren viser samspillet mellom natur, befolkning, politikk, kultur og økonomi.]

Da du møtte de syv spørsmålene over, tenkte du kanskje at de i noen grad henger sammen. For eksempel: Er det ikke slik at antall mennesker som kan leve på jorda, er avhengig av klima og jordsmonn? Og vil ikke tilgangen på mat påvirke mulighetene for politisk organisering? Jo, selvsagt er det slik at økonomiske, politiske, kulturelle, demografiske og naturgitte forhold påvirker hverandre. Derfor er pilene i modellen over så viktige. Du vil gjennom hele boken oppdage sammenhenger mellom for eksempel økonomi og politikk, kultur og økonomi og natur og befolkning internt i et samfunn. I tillegg vil du oppdage at et samfunn også påvirkes av eksterne forhold (f.eks. ved migrasjon, kolonisering, internasjonale medier, overnasjonale organisasjoner, turisme og handel). Det kan være en nyttig øvelse å avdekke slike tverrfaglige sammenhenger når du leser teksten. Det vil hjelpe deg til å få en mer helhetlig forståelse av hvordan samfunn fungerer – eller hvordan en elefant ser ut.



Bokens målgrupper

Helt til slutt i denne innledningen: Hvem er denne boken skrevet for? Det er først og fremst en lærebok for studenter som møter historiefaget for første gang på universiteter og høgskoler. Det er bachelorstudenter i historie som trenger en oversikt over de lange linjene i historien. Men også studenter i samfunnsfagene (utviklingsstudier, statsvitenskap, sosiologi og økonomi) vil kunne ha nytte av boken. Dessuten tenker jeg på de som studerer til å bli lærere – og de som allerede er lærere. I skolens læreplaner i historie og samfunnsfag står det at elevene skal arbeide tverrfaglig med store spørsmål, for eksempel:


	Den gjensidige påvirkningen mellom natur og mennesker.


	Årsaker til og konsekvenser av demografiske endringer.


	Hvordan mennesker har skaffet seg mat og livsgrunnlag og fordelt. rikdom og ressurser.


	Hvordan mennesker har organisert seg i samfunn.


	Hvordan mennesker har kommunisert og møtt andre mennesker.


	Hvorfor krig og konflikter oppstår.




Dette er en førstehjelp til dem som ønsker å utforske de lange linjene og de store spørsmålene i historien – ikke bare studenter, men alle historieinteresserte som strever etter å forstå den verden vi lever i.



2  Definisjonen er inspirert av Eric Vanhautes bok fra 2013, World History: An Introduction, s. 10. Han bruker følgende definisjon på både verdenshistorie og globalhistorie: «It studies the origin of growth in and changes to human communities in a comparative perspective and within their mutual connections».



3  Eriksen 2009: 2



4  Baggini 2018: xxxi–xxxii



5  Galtung 1979: 31



6  Sparke 2013: 10–11. Fabelen finnes i mange versjoner.











1
Fra Big Bang til menneskene

Bonoboen, som lever i Sentral-Afrika, er den nærmeste nålevende slektningen til menneskene. Genetisk har vi mellom 98 og 99 prosent felles DNA. Bonoboene er felleskapssøkende og flinke til å samarbeide.


På begynnelsen av 2000-tallet vokste det fram en ny skole innen historiefaget. Den kalles big history. Her søker man å forstå universets, jordas og menneskehetens utvikling gjennom milliarder og millioner av år. Vi tar med en smakebit fra denne tradisjonen før vi tar fatt på de syv store spørsmålene. Oversikten skal hjelpe oss til å forstå hvorfor vi mennesker var den arten som kom til å dominere verden.

Etter det som til nå er observert og beregnet oppstod universet for omtrent 13,7 milliarder år siden. Homo sapiens – menneskene – dukket opp på jordkloden for 200 000–300 000 år siden. Hvis Eiffeltårnet i Paris symboliserer universets historie, representerer menneskenes historie tykkelsen på malingen på toppen av tårnet. Dersom vi presser universets historie inn i et kalenderår, ville det se noenlunde slik ut:7









	Big Bang. Fysikken og kjemien oppstår

	1. januar

	13,7 milliarder år siden




	Stjerner

	Begynnelsen av februar

	12 milliarder år siden




	Vårt solsystem

	9. september

	4,7 milliarder år siden




	Jordkloden

	15. september

	4,5 milliarder år siden




	Tegn til liv i havet. Biologiens begynnelse

	Begynnelsen av oktober

	4,0 milliarder år siden




	Krypdyr og trær på landjorda

	23. desember

	370 millioner år siden




	Dinosaurene

	24. til 28. desember

	330–66 millioner år siden




	Pattedyr begynner å dominere

	28. desember

	66 millioner år siden




	Homo-slekten

	Nyttårsaften

	2,7 millioner år siden




	Jordbruket

	Nyttårsaften klokka 23.59.35

	12 000 år siden






Da dinosaurene døde ut for 66 millioner år siden, skjedde det et sceneskifte i naturen. Pattedyrene begynte å dominere livet på jorda. Det er flere tusen arter pattedyr, og de kjennetegnes av at:


	de er varmblodige (de regulerer kroppstemperaturen selv)


	de fleste har hår


	de gir melk til ungene




Pattedyr finnes overalt på kloden og kommer i alle størrelser. Den største, blåhvalen, svømmer i havet. Små mus lever under bakken, mens kenguruen hopper på landjorda. Flaggermus flyr gjennom luften, mens ekorn klatrer i trær.

La oss stoppe opp ved det pattedyret som genetisk og anatomisk ligner mest på oss mennesker, dvergsjimpansen, eller bonoboen, som den også kalles. Bonoboene lever i dag i tropisk Afrika, nærmere bestemt i trærne i jungelen i Kongo. Der lever de som fredsommelige vegetarianere, og det har de gjort i millioner av år. Skulle konflikter oppstå, løser de det med å ha sex. De er derfor ulike sin nære slektning, den voldelige sjimpansen. Homo sapiens og bonoboer har cirka 98,5 prosent felles DNA. Allikevel har menneskene påvirket historien og livet på kloden på en helt annen måte enn bonoboene. Mens bonoboene er utrydningstruet, dominerer menneskene verden med sine kunnskaper, sin teknologi og sine organisasjonsevner.

Utviklingen fra bonobo til menneske er lang og kronglete. Arkeologer har gravd fram en rekke arter, homininer8, som gradvis utviklet trekk som peker fram mot homo sapiens, og er forgjengere til dagens mennesker. Den til nå eldste homininen er funnet i dagens Tsjad og er mellom 6 og 7 millioner år gammel.

Det som kjennetegner disse «mellomartene», mellom bonobo og homo sapiens, er for det første at de forlot trærne og begynte å tilpasse seg et liv på bakken. Oppreist, tobeint gange ga en mer fleksibel fysikk. Mens andre pattedyr både var raskere og sterkere, var det bare mennesket som kunne svømme et par kilometer, gå tre mil og så klatre opp i et tre.9 Oppreist gange frigjorde også armer og hender til nye oppgaver, som å bære barn, hente vann og skyte med pil og bue. Med hendene oppfant menneskene redskaper som muliggjorde å bearbeide dyrene de drepte, grave i jorda og hogge ned trær.

For det andre utviklet homininene gradvis en større hjerne. I tabellen under ser du noen eksempler på hjernestørrelsen til de mest kjente artene.10









	Art

	Tidsepoke

	Gjennomsnittlig hjernevolum






	Australopithecus (Afrika)

	3,5 til 2 millioner år siden

	440 kubikkcentimeter




	Homo habilis (Afrika)

	Ca. 2 millioner år siden

	640 kubikkcentimeter




	Homo erectus (Afrika, Midtøsten, Sør-Europa, Java og Kina)

	70 000 til 1,8 millioner år siden

	930–1029 kubikkcentimeter




	Homo sapiens

	De siste 200 000–300 000 år

	1350 kubikkcentimeter






De siste homininene vi kjenner til, er neandertalere og denisovanere. Neandertalerne levde i Europa og Asia for mellom 450 000 og 35 000 år siden.11 Noen mennesker har i dag noen få prosent DNA felles med neandertalerne, noe som tyder på at de kunne få barn sammen. Hjernevolumet hos neandertalerne var større enn hos menneskene (ca. 1500 kubikkcentimeter), men når en skal forklare homo sapiens’ suksess, er det ikke bare størrelsen på hjernen som teller.

Menneskenes hjerne har cirka hundre milliarder nerveceller – eller nevroner – som kommuniserer med hverandre og gjør oss i stand til å lagre og tolke informasjon fra omgivelsene og tenke abstrakt. Abstrakt tenkning har gjort mennesker i stand til å utvikle vitenskap, filosofi og kompleks samfunnsorganisering.

Den amerikanske historikeren Leften S. Stavrianos (1913–2004) forklarer hjernens betydning slik:


Mennesket tilpasset seg ikke bare én type omgivelser, som apene med sine lange, bøyelige armer i skogen, antilopene med sine raske løp på den åpne savannen eller isbjørnen med sin tunge hvite pels i arktiske strøk. Mennesket har i stedet tilpasset seg ved hjelp av hjernen, hvilket har gjort det mulig å utnytte alle typer omgivelser fra ekvator til polene.12



Nyere forskning kan tyde på at noen av pattedyrene (i tillegg til menneskene) har en høyere kognitiv kapasitet enn tidligere antatt. Sjimpanser, bonoboer, delfiner, hvaler, griser, hunder og elefanter er eksempler.

En utviklet hjerne er sentral også når vi skal peke på den tredje store fordelen mennesker har sammenlignet med bonoboen, nemlig talespråket. En bonobo kan som andre dyr kommunisere følelser som frykt, seksualitet og irritasjon. Men verken bonoboen eller andre pattedyr kan trenes til å snakke sammenhengende setninger. Det henger sammen med at strupehodet hos homo sapiens har blitt skjøvet lenger ned i halsen, og det har utstyrt oss med et taleorgan som ingen andre dyr kan konkurrere med.13

Talespråket har gjort det mulig å tenke og overføre kunnskaper, følelser og informasjon på et nytt nivå. For de første menneskene handlet det blant annet om å samordne jakt, informere hverandre om hvilke planter som var giftige, og å gi hverandre beskjed om farer som lurte. Taleevnen har gitt menneskene en unik evne til samarbeid.

Det er fortsatt usikkert når de første mennesker snakket sammen. Yuval Noah Harari skriver om en kulturell revolusjon for cirka 70 000 år siden der språket og våre evner til å samarbeide i større grupper ble mer sofistikert enn tidligere.14 Men det er de som mener at mennesker har snakket sammen i minst 200 000–300 000 år, kanskje enda lenger, og at talespråket har utviklet seg steg for steg.15

Den store fordelen med talespråket var at hver ny generasjon dro nytte av slektningers kunnskap, uten å måtte lære alt på nytt. Ny kunnskap «hopet seg opp» og ble deretter formidlet, utfordret og forbedret. Summen av all kunnskapen, trosforestillingene og ferdighetene mennesker overfører fra generasjon til generasjon, kaller vi gjerne kultur – det vil si de delene av vår adferd og tanker som ikke er et resultat av våre biologiske instinkter, men som har blitt akkumulert gjennom generasjoner. Ved hjelp av oppdragelse og stadig ny læring har homo sapiens fått en fordel når det gjelder å dominere kloden. Den spanske filosofen Fernando Savater forklarer årsaken slik:


En fersken blir født som en fersken, en leopard kommer til verden som en leopard, men menneske fødes ikke som et menneske og vil heller aldri bli det hvis ikke andre hjelper til. Hvorfor? Fordi mennesket ikke bare er et biologisk vesen som lever i naturen (som ferskener og leoparder), men også er et kulturelt vesen. Det finnes ingen menneskelighet uten det kulturelle lærestoffet, og spesielt ikke uten språket, som er grunnlaget for all kultur og derfor også vår menneskelighet.16



Dette betyr at menneskeslektens utvikling har vært drevet fram av arv og miljø – gener og kultur. Men det var kulturen som gjorde oss til en annen type dyr – med verdier, vitenskap, teknologier og institusjoner.

Med oppreist gange, en avansert hjerne og talespråk tok homo sapiens beina fatt og vandret i flere bølger ut av Afrika for å «erobre» verden – den viktigste utvandringen skjedde for 75 000–70 000 år siden. Migrasjonen til de ulike verdensdelene gikk sakte. Forflytningen foregikk til fots eller med flåter, skinnbåter og uthulede kanoer, først til Asia, dernest til Australia og Europa.

Store vannmasser var bundet opp i is da menneskene migrerte ut av Afrika. Havnivået var derfor mye lavere enn i dag. Det var en viktig forutsetning for at mennesker kunne krysse Torresstredet mellom dagens Papa Ny-Guinea og Australia med enkle båter for over 50 000 år siden. Isen på den nordlige halvkule gjorde Europa til et lite attraktivt reisemål før klimaendringer åpnet opp landskapet for 10 000–15 000 år siden.

For om lag 14 000 år siden nådde de første menneskene sørspissen av det amerikanske kontinentet, og da hadde vår art bosatt seg på alle de store kontinentene, og alle tidligere homininer var borte. Det som da gjenstod, var Island, Færøyene og øyer i Stillehavet.17

På sine reiser over kontinentene viste homo sapiens en enorm tilpasningsevne. De bosatte seg i regnskogen, på savanner, i varme og kalde ørkener, i dype skoger og i arktiske strøk. I denne boken skal vi følge menneskenes videre vei gjennom historien.


[image: Kart som viser menneskenes utvandring ut av Afrika.]
Vi vet ikke sikkert når de første mennesker (homo sapiens) migrerte ut av Afrika for første gang. Kanskje var det for 120 000 år siden, kanskje enda lenger tilbake. I dag mener forskerne at den viktigste utvandringen foregikk for cirka 75 000 – 70 000 år siden. Dette var en periode med istid, og havnivået var mye lavere enn i dag. Det betydde at det var lettere å forsere Rødehavet på vei østover – og å bevege seg over Torres-stredet til Australia – og å krysse Beringstredet mellom Sibir og Alaska. Det betydde også at store deler av den nordlige halvkule var dekket av is.

